Bratislava 30. mája (TASR) - Cyperská spoločnosť KKCG SE bude chrániť svoje investície v Českej republike. KKCG sa cíti poškodená nepravdivými informáciami, ktoré o nej vo svojom vyhlásení uviedla spoločnosť Slovenský plynárenský priemysel, a. s.(SPP). Proklamácia o medzinárodnej arbitráži je len pokusom o vyhrážanie sa Českej republike zo strany SPP, pre ktorý neexistuje žiadny právny podklad.
V stanovisku, ktoré dnes spoločnosť KKCG poskytla TASR, sa ďalej píše: "Súčasná situácia je len dôsledkom neúspešného pokusu spoločností SPP a E.ON Ruhrgas o nepriateľské prevzatie skupiny MND a poškodenie práv KKCG SE v roku 2006. Naopak, KKCG SE je pripravená chrániť svoje investície v Českej republike s využitím všetkých právnych prostriedkov, vrátane medzinárodných dohovorov o ochrane zahraničných investícií, ak ju k tomu postup SPP a E.ON Ruhrgas donúti."
Podľa stanoviska KKCG akcionárske práva SPP neboli nijako poškodené. SPP ich môže uplatňovať na valných zhromaždeniach firiem, kde je akcionárom a v rozsahu, ktorý mu ako akcionárovi náleží. Že to tak je, rozhodli nezávislé súdy, na ktoré sa SPP svojimi žalobami neúspešne obrátil.
KKCG SE jasne deklaruje a odmieta lživé ohovárania o tom, že by plánovala, alebo uvažovala o akomkoľvek vyvedení aktív skupiny Moravské naftové doly mimo súčasnej akcionárskej štruktúry.
Spoločnosti SPP nikdy nevznikli ani nehrozia žiadne škody. Všetky aktíva ostávajú v 100 % vlastnených dcérskych spoločnostiach, a teda v rámci skupiny MND. Pri vklade aktív do 100-% dcérskej spoločnosti boli splnené všetky zákonné povinnosti a vklad riadne schválili len akcionári spoločnosti.
TASR informoval riaditeľ komunikácie KKCG SE Dan Plovajko.